ประกาศคณะกรรมการการนิคมอุตสาหกรรมแห่งประเทศไทย เรื่อง การเปลี่ยนชื่อนิคมอุตสาหกรรม และการเปลี่ยนแปลงเขต เขตอุตสาหกรรมทั่วไปนิคมอุตสาหกรรมเหมราชอีสเทิร์นซีบอร์ด (ฉบับที่ 2)

ประกาศคณะกรรมการการนิคมอุตสาหกรรมแห่งประเทศไทย
เรื่อง
การเปลี่ยนชื่อนิคมอุตสาหกรรม และการเปลี่ยนแปลงเขต เขตอุตสาหกรรมทั่วไป
นิคมอุตสาหกรรมเหมราชอีสเทิร์นซีบอร์ด
(ฉบับที่ ๒)[๑]
 

ตามที่ได้มีประกาศกระทรวงอุตสาหกรรม
เรื่อง การจัดตั้งเขตอุตสาหกรรมทั่วไป นิคมอุตสาหกรรมทีเอส ๒๑ ลงวันที่ ๒๗ มีนาคม
พ.ศ. ๒๕๔๓ กำหนดให้พื้นที่ตำบลตาสิทธิ์ อำเภอปลวกแดง จังหวัดระยอง
และตำบลเขาคันทรง อำเภอศรีราชา จังหวัดชลบุรี เป็นเขตอุตสาหกรรมทั่วไป ตามมาตรา ๓๖
(๑) แห่งพระราชบัญญัติการนิคมอุตสาหกรรมแห่งประเทศไทย พ.ศ. ๒๕๒๒ ต่อมาได้มีการประกาศเปลี่ยนแปลงเขตอุตสาหกรรมทั่วไปดังกล่าว
ตามประกาศกระทรวงอุตสาหกรรม เรื่อง การเปลี่ยนแปลงเขต เขตอุตสาหกรรมทั่วไป
นิคมอุตสาหกรรมทีเอส ๒๑ ลงวันที่ ๑๕ ธันวาคม พ.ศ. ๒๕๔๓ นั้น

เนื่องจากเอกชนผู้ร่วมดำเนินงานจัดตั้งโครงการนิคมอุตสาหกรรมทีเอส
๒๑ กับการนิคมอุตสาหกรรมแห่งประเทศไทยมีความประสงค์ขอเปลี่ยนแปลงชื่อโครงการนิคมอุตสาหกรรมและขอขยายพื้นที่นิคมอุตสาหกรรมดังกล่าวข้างต้นเพื่อให้สอดคล้องกับภาวะเศรษฐกิจการลงทุนภาคอุตสาหกรรมที่มีแนวโน้มดีขึ้น
ประกอบกับรัฐบาลมีนโยบายสนับสนุนให้มีการพัฒนาภาคอุตสาหกรรมเพิ่มขึ้น จึงเห็นสมควรขยายพื้นที่นิคมอุตสาหกรรมดังกล่าว

อาศัยอำนาจตามความในมาตรา
๓๖ วรรคสอง แห่งพระราชบัญญัติการนิคมอุตสาหกรรมแห่งประเทศไทย พ.ศ. ๒๕๒๒
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๑ มาตรา ๓๕ มาตรา ๓๖ มาตรา ๔๘ มาตรา ๔๙ และมาตรา ๕๐
ของรัฐธรรมนูญแห่งราชอาณาจักรไทย และข้อ ๔ วรรคท้าย ของกฎกระทรวงกำหนดหลักเกณฑ์
วิธีการและเงื่อนไขในการจัดตั้งนิคมอุตสาหกรรม พ.ศ. ๒๕๔๘ บัญญัติให้กระทำได้โดยอาศัยอำนาจตามบทบัญญัติแห่งกฎหมาย
ประธานกรรมการการนิคมอุตสาหกรรมแห่งประเทศไทยจึงประกาศเปลี่ยนชื่อโครงการ นิคมอุตสาหกรรมทีเอส
๒๑ ตามที่ได้ประกาศไว้ข้างต้นเป็น นิคมอุตสาหกรรมเหมราชอีสเทิร์นซีบอร์ด และประกาศเปลี่ยนแปลงเขตเขตอุตสาหกรรมทั่วไป
นิคมอุตสาหกรรมเหมราชอีสเทิร์นซีบอร์ด เพิ่มเติม โดยให้ยกเลิกแผนที่ท้ายประกาศกระทรวงอุตสาหกรรม
เรื่อง การจัดตั้งเขตอุตสาหกรรมทั่วไป นิคมอุตสาหกรรมทีเอส ๒๑ ลงวันที่ ๒๗ มีนาคม
พ.ศ. ๒๕๔๓ ซึ่งแก้ไขเพิ่มเติมโดยประกาศกระทรวงอุตสาหกรรม เรื่อง การเปลี่ยนแปลงเขต
เขตอุตสาหกรรมทั่วไป นิคมอุตสาหกรรมทีเอส ๒๑ ลงวันที่ ๑๕ ธันวาคม พ.ศ. ๒๕๔๓ และให้ใช้แผนที่ท้ายประกาศนี้แทน

ทั้งนี้
ตั้งแต่บัดนี้เป็นต้นไป


ประกาศ
ณ วันที่ ๔ กุมภาพันธ์ พ.ศ. ๒๕๔๘
ประสาน ตันประเสริฐ
ประธานกรรมการการนิคมอุตสาหกรรมแห่งประเทศไทย
[เอกสารแนบท้าย]

๑.
แผนที่ท้ายประกาศคณะกรรมการการนิคมอุตสาหกรรมแห่งประเทศไทย เรื่อง การเปลี่ยนแปลงเขต
เขตอุตสาหกรรมทั่วไป นิคมอุตสาหกรรมเหมราชอีสเทิร์นซีบอร์ด (ฉบับที่ ๒)

(ดูข้อมูลจากภาพกฎหมาย)



























วชิระ/ตรวจ
๑๘ กรกฎาคม ๒๕๔๘

ปิยะธิดา/ปรับปรุง
๓๐ สิงหาคม ๒๕๖๑




[๑] ราชกิจจานุเบกษา
เล่ม ๑๒๒/ตอนพิเศษ ๔๐ ง/หน้า ๕๓/๓๐ พฤษภาคม ๒๕๔๘